«Ուզում ենք, որ Վեհափառ տերը իմանա, որ մենք այս պահին կանգնած ենք իր կողքին, մեր հավատարմությունն ենք վերահաստատում Մայր Աթոռ Սուրբ Էջմիածնի եւ նրա գահակալի հանդեպ: Ես ուշի-ուշով հետեւում եմ տեղի ունեցող իրադարձություններին եւ ցավում եմ, որ այդպիսի բաժանում է տեղի ունեցել Մայր Աթոռի միաբանների եւ նախկին միաբանների միջեւ, որոնք հեռացել են հոգեւոր ասպարեզից: Մեզ համար ցավ է, որ այսպիսի պառակտում ստեղծվեց երկրում, եւ մանավանդ պայքար ընթացավ Վեհափառ հայրապետի դեմ, քանի որ լավ գիտենք, որ Վեհափառ հայրապետը մեծ գործեր է կատարել Հայաստանում՝ լինի շինարարական, դաստիարակչական, սոցիալական, նա միշտ էլ հասել է իր ժողովրդի զավակներին եւ իր հնարավորինն արել է, որ մեր եկեղեցին ծաղկում ապրի եւ փայլուն վիճակ ունենա»,-ասաց «Հայ Ձայն»-ի զրուցակիցը, ավելացնելով, որ եթե դիտարկենք, ապա կտեսնենք, որ մոտավորապես տասնութ տարի առաջ Մայր Աթոռ Սուրբ Էջմիածնի վիճակն այնպիսին չէր, ինչ որ այսօր է: